**LĒMUMS**

Liepājā

|  |  |
| --- | --- |
| 2024. gada 23. maijā | Nr.193/5  (prot. Nr.5, 10.§) |

Par Liepājas Rietumkrasta vidusskolas

izglītības pakāpes maiņu

Valsts pārvaldes iekārtas likuma 10. panta desmitā daļa nosaka, ka valsts pārvaldi organizē pēc iespējas efektīvi. Valsts pārvaldes institucionālo sistēmu pastāvīgi pārbauda un, ja nepieciešams, pilnveido, izvērtējot arī funkciju apjomu, nepieciešamību un koncentrācijas pakāpi, normatīvā regulējuma apjomu un detalizāciju.

Pašvaldību likuma 10. panta pirmās daļas 8. punkts noteic, ka dome ir tiesīga izlemt ikvienu pašvaldības kompetences jautājumu. Tikai domes kompetencē ir izveidot un reorganizēt pašvaldības administrāciju, tostarp izveidot, reorganizēt un likvidēt tās sastāvā esošas institūcijas.

Atbilstoši Izglītības likuma 17. panta trešās daļas 1. punktam, valstspilsētas pašvaldība, saskaņojot ar Izglītības un zinātnes ministriju, dibina, reorganizē un likvidē vispārējās izglītības iestādes.

Saskaņā ar Valsts pārvaldes iekārtas likuma 27. un 30. pantu, lai pieņemtu lēmumu par pašvaldības iestādes izveidi, reorganizāciju vai likvidāciju, domei jāvērtē iestādes lietderīgums, efektivitāte, funkciju izvērtējums.

Izvērtējot Liepājas Rietumkrasta vidusskolas vispārējās vidējās izglītības programmas atbilstību Ministru kabineta 2018. gada 11. septembra noteikumiem Nr.583 “Kritēriji un kārtība, kādā valsts piedalās vispārējās izglītības iestāžu pedagogu darba samaksas finansēšanā vidējās izglītības pakāpē”, atzīstams, ka izglītības iestādes pakāpes maiņa, kā iekšējās reorganizācijas veids, ir labākais risinājums, lai īstenotu kvalitatīvu mācību procesu un izpildītu normatīvo aktu prasības.

Izvērtējot un iepazīstoties ar Izglītības kvalitātes valsts dienesta akreditācijas ekspertu ziņojumu par Liepājas Rietumkrasta vidusskolas akreditācijas rezultātiem (aprīlis, 2024), ir secināts, ka optimālais risinājums Liepājas Rietumkrasta vidusskolas sekmīgai attīstībai un pilnveidei, ir nodot konkrētu vidējās izglītības programmu realizāciju citai izglītības iestādei (kods 31016013, 31016014, 31016011), kā arī mainīt izglītības iestādei pakāpi no vidusskolas uz pamatskolu.

Pamatojoties uz Valsts pārvaldes iekārtas likuma 15. panta septīto daļu, Izglītības likuma 17. panta trešās daļas 1. punktu un 23. panta otro un piekto daļu, Vispārējās izglītības likuma 7. panta otro daļu, Pašvaldību likuma 4. panta pirmās daļas 4. punktu un 10. panta pirmās daļas 8., 19. un 21. punktu un izskatot Liepājas valstspilsētas pašvaldības domes pastāvīgās Izglītības, kultūras un sporta komitejas 2024. gada 16. maija lēmumu (sēdes protokols Nr.5), Liepājas valstspilsētas pašvaldības dome **nolemj:**

1. Noteikt, ka ar 2024. gada septembri Liepājas Rietumkrasta vidusskolā netiek uzņemti izglītojamie 10. klasē.

2. Noteikt, ka ar 2025. gada septembri Liepājas Rietumkrasta vidusskolā netiek uzņemti izglītojamie 10. un 11. klasē.

3. Noteikt, ka ar 2026. gada septembri Liepājas Rietumkrasta vidusskolā netiek uzņemti izglītojamie 10., 11. un 12. klasē un, sākot ar 2026./2027. mācību gadu, Liepājas Rietumkrasta vidusskola kļūst par pilna cikla pamatskolu.

4. Līdz 2026./2027. mācību gadam veikt izglītības iestādes nosaukuma maiņu, mainot izglītības pakāpi, kā arī citas darbības, kas paredzētas normatīvajos aktos iekšējās reorganizācijas pabeigšanai.

5. Nodot vidējās izglītības programmu (kods 31016013 un kods 31016014) īstenošanu Liepājas Raiņa vidusskolai, sākot ar 2024./2025. mācību gadu.

6. Liepājas Raiņa vidusskolai licencēt lēmuma 5. punktā noteiktās izglītības programmas.

7. Lēmums stājas spēkā pēc Izglītības un zinātnes ministrijas saskaņojuma saņemšanas.

8. Pēc Izglītības un zinātnes ministrijas saskaņojuma saņemšanas Liepājas Rietumkrasta vidusskolas direktoram informēt izglītojamo vecākus un pedagogus par izglītības iestādes pakāpenisku iekšējo reorganizāciju.

9. Liepājas Izglītības pārvaldei kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Liepājas Rietumkrasta vidusskolai, Liepājas Izglītības pārvaldei, Liepājas Raiņa vidusskolai | |